《沁园春 题片石夫子独立图》
清代·熊琏

有句惊人，无钱使鬼，与水同清。望长空万里，萧萧暮景，荒原一带，浩浩秋声。

胸里奇书，意中往哲，此外何妨影伴形。馀何有，有奚囊锦灿，彩笔花生。

词流从古飘零。惟挥洒、千言舒不平。叹青云梦冷，才人薄命，红尘福浊，竖子成名。

门掩疏灯，村丛黄竹，风冷霜高鹤自鸣。谁堪拟，似苍松独秀，皓月孤明。

作者简介：熊琏，字商珍，号澹仙，又号茹雪山人，如皋人。有《澹仙诗钞》。